ടോക്യോ ഒളിമ്ബിക്സ് ഹോക്കിയില് വെങ്കലം സ്വന്തമാക്കി ഇന്ത്യന് പുരുഷ ടീം ടോക്യോ ഒളിമ്ബിക്സില് നാലു പതിറ്റാണ്ടിനുശേഷം ഒളിമ്ബിക് മെഡലണിഞ്ഞ് ഇന്ത്യന് ഹോക്കി. ജര്മനിയെ നാലിനെതിരേ അഞ്ച് ഗോളിന് തകര്ത്താണ് ഇന്ത്യന് പുരുഷ ടീം വെങ്കലം നേടിയത്. ഒരുവേളം ഒന്നിനെതിരേ മൂന്ന് ഗോളിന് പിന്നിട്ടുനിന്നശേഷമാണ് ഇന്ത്യ മൂന്ന് ഗോള് തിരിച്ചടിച്ച് തിരിച്ചുവന്നത്. ഇന്ത്യയ്ക്ക് വേണ്ടി സിമ്രാന്ജീത് സിങ് ഇരട്ട ഗോളുകള് നേടിയപ്പോള് രൂപീന്ദര്പാല് സിങ്, ഹാര്ദിക് സിങ്, ഹര്മന്പ്രീത് സിങ് എന്നിവരും ലക്ഷ്യം കണ്ടു. ജര്മനിയ്ക്കായി ടിമര് ഓറസ്, ബെനെഡിക്റ്റ് ഫര്ക്ക്, നിക്ലാസ് വെലെന്, ലൂക്കാസ് വിന്ഡ്ഫെഡര് എന്നിവര് സ്കോര് ചെയ്തു. അവസാന സെക്കന്ഡില് ജര്മനിക്ക് ഒരു പെനാല്റ്റി കോര്ണര് ലഭിച്ചെങ്കിലും ഇന്ത്യന് കീപ്പര് പി. ആര്. ശ്രീജേഷ് അത് അത്ഭുതകരമായി രക്ഷപ്പെടുത്തി അക്ഷരാര്ഥത്തില് 130 കോടി ജനങ്ങളുടെ രക്ഷകനായി. 1980 മോസ്ക്കോ ഒളിമ്ബിക്സില് സ്വര്ണം നേടിയശേഷം ഇതാദ്യമായാണ് ഇന്ത്യ ഒളിമ്ബിക്സില് ഒരു മെഡല് നേടുന്നത്. ഒളിമ്ബിക്സിന്റെ ചരിത്രത്തിലെ ഇന്ത്യയുടെ മൂന്നാം വെങ്കലമാണിത്. ഇതുവരെയായി എട്ട് സ്വര്ണവും ഒരു വെള്ളിയും മൂന്ന് വെങ്കലവുമാണ് ഇന്ത്യയുടെ സമ്ബാദ്യം.